kaerle etc doen te wetene allen jegewordigh ende toecommende dat wij ontfangen
hebben die oitmoedige suplicatie van andries swaenen woenenden bynnen dese
stadt van diest inhoudende hoe dat hem supliant noch ongehouwt wesende
ende sonder fact? gesproken altijts eerlyck van leven geweest zynde als een
jonck man toebehoirt ende met hem eenen thielman onbegrepen
zyns toenaems alsdaen woenachtich binnen st jacops gasthuys bynnen
der voirsegde stadt op heylichs cruysdach lestleden inde nacht te twelff
uren te gemoete gecomen zijnde opder straeten der selver stadt wylen
micheau bonnet vuyt bourgondien geboren geassocieert met eenen
anderen den supliant onbekent zijn malcanderen opt lyff geloopen
waer duer zyluden tselven ?yffelen woerden gecregen hebbende ende die
supl iant hem huerluder ende besunderen vanden voirsegde micheau want
hij een bloot rappier in zyn hant hadde beduchtende quader maete
te meer want hy supliant egheen scerp over/nochaen hem en hadde
om hem te verweren is den selven micheau inne gevaren ende
hem in zyn middel grypende zyn tselven worstelende ter eerden gevallen
alwaer zy luyden zoe tsamen liggende is den voirsegde micheau onder
in zynen buycke met eenen steecke by eenen anderen sulckx gequetst
geweest dat ontrent drye weken daer nae hy daer van is
aflivich gewordden ende hoe wel de suppliant den voirsegdemicheau
den voirsegde steecke nyet en heeft gegeven gehadt als voer over hem
egheen mes gehadt hebbende zoe voirsegd is nae tselve is
by eenen anderen gedaen geweest als die voirsegde micheau voir
zijn afflivicheyt selve heeft bekendt gehadt dat oyck den selven
steeck by rade vanden supliant nyet en is gegeven geweest noch
oyck tot dyen eynde den selven micheau en heeft gesmadeert
dat men hem van zynen lyfve soude evelen maer alleenlyck
dat hy zyn lyff meynde te beschermen ende dien overmits
en meyndt nyet inden dootslach eenichssins gehouden oft dies culpabel
te zyne oft oyck yet misdaen te hebben onder td?egel nochtans
dat hy daertoe soude behulpich geweest zyn pretendeert hem
die drossaet officier van diest daer mede te belasten ende
rechtelyck aen te spreken gelyck ter cause vandien hy tegen den selven
officier alreede is in rechte maer want alle vonnisse zyn
te beduchtene besunder in criminele saecken voer zoe vele
die van meerderen prejudicie zyn dan civile ende boven dien dat sulcke
vonnisse nyet en zyn appellabel dat oyck die suppliant hem beducht
byden voirsegde drossaet geapprehendeert te wordden tegen hem
in rechte commende en soude nyet derren personelycken
compareren noch voer den voirsegden drossaet hem bloot geven immers
den tyt van geleyde vuyt zynde maer waere gesca?pen hem
vuyt vreesen van rigeur van justitien vuyt dese onse
landen te moeten absenteren tot syns suppliants groot verdriet
ende eeuwige verderffenisse ten zy dat onse gratie ende genade
voir zoe vele als hy tegen ons ter saken voirschreven mesbruyckt
mach hebben hem hierop verleent wordde om de welcke
hy ons oitmoedelyck is biddende soe eest dat wy desen aengesien
geneyght wesende ter beden ende suplicatien des voirsegden
suppliants ende willende hem in dit stuck prefereren gratie ende genade
voir rigeur van justicien hebben den selven suppliant inden
gevalle als boven vergeven quytgescolden ende geremitteert
vergeven scelden quyte ende verg remitteren den dootslach ende
mesbruyck boven geruert mitsgaders alle boeten bruecken ende
offensien corporele criminele ende civile daer inne hy
hem overmits ende vuyt saken van tgene des voirsegde is tegen
ons ende justitie eenichssins mach hebben ontgaen ende mesdragen
ende hebben hem als van desen gerestitueert ende gestelt
restitueren ende stellen tot zijnen goede fame ende name
alomme binnen onsen voirsegden lande ende hertochdomme van brabant
ende allen anderen onsen landen ende heerlicheyden ende tot zijnen goeden
nyet verbuert indien hij eenige heeft gelyck ende in alder
manieren als hy was aleer tvoirsegde mesval geschiede
imponeerende hier van onsen procureur generael in brabant mitsgaders
allen anderen onsen rechteren justicieren ende officieren inden
selven onsen lande van brabant geseten een eeuwich zwygen
satisfactie ende beternisse der partien geinteresseerde ierst
ende voer al gelyck zynde indien die nyet geschiet en is ende enige daertoe
staen civilyck alleenlyck behoudelyck dat hy suppliant gehouden sal zyn
te betaelen die wettige costen van justitien indien ter saecken
voirscreven eenige gebuert zyn ter taxatien van onsen zeer lieven
ende getrouwen die cancellieren ende luden van onsen rade in brabant
die wy daer toe committeren ende dat voir hen geroepen die ghene
die daer toe behoeren geroepen te zijne zy procederen wel ende
duechdelijck ter verificatie ende interinemente van desen nae huere
vormen ende inhouden welck interinement de voirsegde suppliant zal
schuldich syn te versuecken ende hem te presenteren in onsen voirsegde rade
bynnen sesse maenden naestcommende op de pene te verbueren deffect
van desen ende dat gedaen ende dieselve costen inden eenigevallen als voirsegd
is betaelt sijnde in handen vanden ghenen dient behoiren zal zynmidtsgaders
alle andere onse ende der smaelre heeren rechteren justicieren ende
officieren dien dit aengaen mach doen laten ende gedoogen den
voirsegde andries swaenen suppliant van dese onse jegenwordige gracie
quytsceldinge vergiffenisse ende remissie naer ende inde
manieren als voirscreven staet rustelyck vredelyck volcommelyck ende
eeuwelyck gebruycken genieten ende useren sonder hem te doen laten
noch gedoogen gedaen te zijne eenich hinder letsel oft ongebruyct
ter contrarien in lyve noch in goede in egheenderwys maer
hy alsoe dat zyn lyff oft goet ter saecken voerscreven gevangen
oft becommert waeren dat zy dat stellen oft doen stellen terstont
ende sonder vertreck tot geheelder ende volcommender slakinge
ende delivrancie nyettegenstaende dat tvoirsegde feyt nyet en is
overjaert ende ons ordonnantie dien aengaende gemaect ter
contrarien dewelcke wy den voirsegde suppliant mits der
onnoeselheyt vanden voirsegde feyte nyet willen te obsteren
oft hinderlyck te wesen maer zoe verre des noot zy hebben
dese voir zoe vele alst desen aengaet gederogeert ende
derogeren by desen die anderssints blyven van machten ende in hueren
volcomen rigeur want ons alsoe gelieft ende ten eynde
dat dit vast ende gestadich blyve tot eeuwigen dagen zoe
hebben wy onsen zegel hier aen doen hangen behoudelyck
in anderen saken ons recht ende een yegelyck tzyne in allen
gegeven in onser stadt van bruessele inde maent
van november int jaer onses heeren duysent vyfhondert
dryenvyftich van ons keyserryck txxxiiije ende van
ons rycken van castillien cicillien txxxvije aldus
stont gescreven op de plycke byden keyser ende
geteeckent gillis visa recepta
gecollationeert ende bevonden accorderende
met zynen originalen by my